section_heading: Životopis
paragraph_text: Kada je 1861. započeo građanski rat, Sibley je dao ostavku iz vojske SAD-a i pridružio se snagama Konfederacije. Predsjednik Konfederacije Jefferson Davis promaknuo ga je u brigadnog generala 17. lipnja 1861., te ga je poslao u Teksas kako bi sastavio brigadu za čišćenje Novog Meksika i Arizone od vojne prisutnosti Unije. To je uključivalo i osvajanje zlatonosnih polja u Koloradu radi osiguranja čvrste valute za Konfederaciju. Drugi cilj mu je bio da se uspostavi zapadna pomorska luka radi opskrbe Konfederacije preko Pacifika, luka koju Unija ne bi mogla lako blokirati. Sibley je vjerovao da bi njegovi vojnici mogli živjeti od škrte zemlje Novog Meksika, te da postrojbe Unije neće moći odoljeti invaziji vojske Konfederacije. U oba slučaja je pogriješio. Također je pogrešno očekivao podršku među stanovništvom španjolskog porijekla, ne znajući da su prijašnje ekspedicije Teksašana u to područje loše postupale s njima.